**Ditshenyehelo tsa Ofisi ya Lapeng**

Ke sefe se setjha?

**26 Phupu 2023 – Tswala ya bonto jwalo ka karolo ya ditshenyehelo tsa ofisi ya lapeng – selemo sa lekgetho sa 2023**

* Tswala e hodima bonto pele e ne dumelletswe ho ba tshenyehelo e ka hulelwang lekgetho jwalo ka karolo ya ditshenyehelo tsa ofisi ya lapeng. Le ha ho le jwalo, haesale mohla la 4 Tlhakubele 2022 la Tsebiso ya Botoloki ya 28, ho sebetsana le dikgulo tsa ditshenyehelo tsa tshebetso ya lapeng tse hlahetseng batho ba hirilweng kapa ba kgethetsweng ofisi, ho ile ha ba le tlhakisetso ya hore **ho tloha ka selemo sa lekgetho sa 2023, tshenyehelo ena ha e sa tlo hlola e kgona ho hulelwa.**  
    
  Kahoo, ebang o hirilwe kapa o kgethetswe ofisi mme o kgotsofatsa ditlhoko tsa ho tseka ditshenyehelo tsa tshebetso ya lapeng tsa selemo sa lekgetho sa 2023, ha o sa hlola o dumelletswe ho tseka tswala hodima bonto ya ntlo.

**9 Phupu 2021 – SARS e ile ya tshwara webinara e mabapi le ‘Ditlhoko tsa Ditsheyehelo tsa Lapeng’:**

* Ebang o ile wa foswa ke kgaso ena e otlolohileng, jwale o ka e shebella mona.
* Lesedi leo ho builweng ka lona ka nko ya webinara ena le boela le fumaneha mona hore le ka bohuwa le ho rwallwa.
* Dipotso tsa bohlokwa tse ileng tsa botswa ka nako ya webinara ena di phatlaladitswe mona.

Ebe ke tla kgona ho tseka ditshenyehelo tsa ofisi ya lapeng neng?

Ebang o le mosebetsi ya sebeletsang lapeng mme o na le phaposi e ka thoko eo sepheo ka yona e leng ho etsa tsa "kgwebisano", o ka nna wa dumellwa ho hula ditshenyehelo tse itseng tse bileng teng ka lebaka la ho hlokomela ofisi ya lapeng, ena yona e tla sebetswa palo ho ya ka selekano: Ha feela e le hore ba ikamahanya le ditlhoko tse behilweng ka hara Molao wa Lekgetho la Lekeno, karolo ya 11(a) e balwang mmoho le karolo ya 23(b) le 23(m). Sheba ka tlase mona bakeng sa lesedi le fetang mona la karolo ya 23 (b).

Ebe ke ditlhoko dife tse hlokehang ha o tseka ditshenyehelo tsa ofisi ya lapeng?

Karolo ya 23(b) ya Molao wa Lekgetho la Lekeno e bolela hore kgulo ya lekgetho bakeng sa ofisi ya lapeng e tla ananelwa ha feela e le hore:

1. Phaposi eo e sebediswa **kgafetsa le ka ho kgetheha** bakeng sa tsa kgwebisano ya hao, mohlala: mosebetsi wa hao; mme e na le **disebediswa tse ikgethang** tse mabapi le morero oo. Ofisi ena ya lapeng ka hona e tlameha ho boemong ba ho etsa feela tse mabapi le kgwebisano ena ya hao; **mme**
2. Ebang moputso wa hao o kentse moputso feela le moputso o tshwanang, mesebetsi ya hao e ka **sehloohong** e tlameha ho ba e etsetswang karolong ena ya ntlo. Kahoo, sena se bolela hore o tlameha ho etsa palo e fetang 50% ya mesebetsi ya hao ofising ena ya lapeng; kapa
3. Ebang **palo e fetang 50% ya moputso wa hao e na le khomishene** kapa ditefong tse ding tse fapafapanang, tse itshetlehileng hodima phethahatso ya mosebetsi mme e meng ya mesebetsi e etsetswa sebakeng se seng ntle le ofising eo mongamosebetsi a faneng ka yona

[Ho bona hore na o feela o le monyetleng wa ho tseka ditshenyehelo tsa ofisi ya lapeng, tobetsa mona.](https://www.sars.gov.za/types-of-tax/personal-income-tax/filingseason/home-office-expenses-questionnaire/)

Ditshenyehelo tsa ofisi ya lapeng di akaretsa eng?

Ka tlwaelo, mefuta ya ditshenyehelo tsa ofisi ya lapeng e boletsweng karolong ya 23(b), ke eo e amanang haholo le mapatlelo, e leng:

* rente ya mapatlelo;
* ditjeo tsa ditokiso tsa mapatlelo; le
* ditshenyehelo tse ding tse mabapi le mapatlelo, tse ka akaretsang:
  + ditefiso tsa ditshebeletso tsa masepala;
  + ditjeo tsa ho hlwekisa; le
  + motlakase.

Ditshenyehelo tse ding tsa tlwaelo tse ka nnang tsa ba monyetleng wa kgulo e ka thoko e mabapi le tlhokomelo ya ofisi, di ka akaretsa:

* tshenyeho le ho tsofala ha kakaretso dinthong tse sebedisetswang tsa kgwebo ka hara ofisi;
* disebediswa tsa ofisi, fanitjhara le tse hoketsweng; le tokiso ya tsona;
* difounu;
* inthanete;
* dibuka.

Hlokomela hore manane a mabedi ana a ka hodimo ha a bontshe ditshenyehelo tseo e leng hore ke tse hulelwang. Manane ana a mpa a bontsha feela mefuta ya ditshenyehelotse ka nnang tsa etsahala tse mabapi le tlhokomelo ya ofisi ya lapeng.

Ke sebetsa palo ya ditshenyehelo tsa ofisi ya lapeng jwang?

Ka kakaretso, ditshenyehelo tse mabapi le rente ya, le ditjeo tsa ditokiso tse mabapi le mapatlelo, di sebetswa ho latela **kabo**. Ho ka nna ha ba le boemo moo mofuta wa tshenyehelo e sa angweng ke kabelo ena mme sena, mohlala, tshenyeheo ena kaofela ha yona ha e akaretswe kapa e akaretswa ka botlalo (sheba ka tlasana mona). SARS e ananela hore mokgwa o nepahetseng wa kabo wa ho sebetsa palo ya tekanyetso ya ditshenyehelo tse mabapi le karolo ya mapatlelo a sebedisetswang tsa kgwebisano, ke kabo e thehilweng hodima sebaka sa fluru sa mapatlelo (di-square meter tsa sebaka sa ofisi ya lapeng papsiong le di-square meter tsa ntlo ya hao).

Ebe mokgwa wa ho sebetsa palo ya ditshenyehelo tsa ofisi ya lapeng ke ofe?

Ebang o le monyetleng wa kgulo ho latela ditshenyehelo tsa ofisi ya lapeng, bokaalo bo tlameha ho sebetswa palo ka tsela e latelang: A / B x paloyohle ya ditjeo, moo

* A = sebaka ho ya ka m² tsa sebaka seo ka ho qolleha se nang le disebediswa tse sebediswang kgafetsa le ka ho kgetheha bakeng sa kgwebisano (e leng, ofisi ya lapeng e monyetleng wa sena)
* B = paloyohle ya sebaka ho ya ka m² tsa bodulo (ho kenyeleditswe meaho efe kapa efe e ka ntle le sebaka se sebedisetswang tsa kgwebisano ka hara bodulo)
* Paloyohle ya ditjeo = ditjeo tse bileng teng tse amanang haholo le mapatlelo (tse kang rente, ditefiso tsa ditshebeletso tsa masepala; ditokiso, le motlakase), ho sa akaretswa ditshenyehelo tsa mofuta wa tjhelete\*.

\*Hlokomela hore ke ditshenyehelo feela tse mabapi le mapatlelo tse tlamehang ho ajwa ho latela sebaka sa fluru (mohlala, rente, ditefiso tsa ditshebeletso tsa masepala, tlhwekiso, jwalojwalo.). Ditshenyehelo tse amaneng le mapatlelo (tse kang tsa tshenyeho le ho tsofala ha disebediswa le fanitjhara tse sebedisetswang tsa kgwebisano) ha di hloke ho arolwa ho latela sebaka sa fluru.

Ebe ke tla tseka ditshenyehelo tsa ofisi ya lapeng hokae Kgutlisong ya ka ya Lekgetho la Lekeno (ITR12)?

Ebang o le monyetleng wa kgulo ho latela ditshenyehelo tsa ofisi ya lapeng, kenya bokaalo boo o sebeditseng palo ya bona pela khoutu ya mohlodi ya 4028 (Home Office Expenses) ka hara sekgeo sa “*Other Deduction*” kgutlisong ya hao ya Lekgetho la Lekeno.

Ke batla ho tlatsa ditshenyehelo tsa ofisi ya lapeng empa sena ha se hlahelle foromong ya lenane la dipotso tsa wizard?

Nakong eo o tlatsang foromo ya wizard Kgutlisong ya Lekgetho la Lekeno (ITR12), araba potso ena e reng "Na o bile le ditjeo dife kapa dife tseo o lakatsang ho di tseka e le kgulo tse sa kang tsa elwa hloko / tsa kgotsofatswa ke dipotso tse fetileng?’ (Kgetha ‘E’ kapa ‘Tjhe’) Ebang o re E, ho tla kenngwa karolo ya ‘*Other Deductions’* kgutlisong.

Ebe ditlamorao tsa kuno e entsweng ka mora thekiso ya dithoto ke dife ebang ke rekisa karololwana ya ntlo ya ka e sebedisetswang tsa kgwebisano?

Ha karolo ya ntlo ya hao e sebedisetswa tsa ofisi ya lapeng, karolo eo e nkuwa e le e "thunthetsang" bodulo ba sehlooho ho se angwe ke ditaba tse mabapi le CGT.

Ka nako ya thekiso ya ntlo, bokaofela ba kuno ya tjhelete kapa tahlehelo bo tla lokela hore bo arolwe pakeng tsa tse thuntheditsweng le tse sa thunthetswang. Kabo ena e etswa ka ho nkela hloohong karolo ya ntlo e sebedisetswang tsa kgwebo e le ofisi ya lapeng (ho itshetlehilwe hodima sebaka sa fluru) le nako eo ka yona karolo ena e neng se sebediswa jwalo ka ofisi ya lapeng. Ho qhelelwa ka thoko ha bodulo bo ka sehloohong ba R2 million bo ka tloswa feela karolong e sa thunthetswang ya kuno ya tjhelete kapa tahlehelo. Karolo e thuntheditsweng ya kuno ya tjhelete e tlameha ho sekasekwa ka botlalo. Ho fumana tse fetang mona, tobetsa mona.